Fuldenski anali
Fuldenski anali ili Anali iz Fulde () naslov je istočnofranačke hronike pisane latinskim jezikom, koja obrađuje period od poslednjih godina vladavine Ludovika Pobožnog (umro 840) do kraja karolinške vlasti u Istočnoj Franačkoj i dolaska na presto dečaka Ludviga IV 900. godine. Gotovo svi događaji iz tog razdoblja opisani su očima savremenika te ova hronika predstavlja jedan od primarnih izvora za istoriju Karolinga i obično se smatra pandanom zapadnofranačkih Bertinskih anala.

Autorstvo i rukopisi 
Anali su napisani u opatiji Fuldi u Frankoniji. U jednom se rukopisu nalazi beleška za koju se drži da dokazuje da je događaje do 838. godine opisao Einhard (Enhard u tom rukopisu), no istovremeno postoje i uverljivi argumenti u prilog tezi da se radi o kolofonu koji je zapisao neki prepisivač i koji je potom interpoliran u rukopisnu predaju, što nije bilo neuobičajeno u srednjovekovnim skriptorijima. U svakom slučaju, na temelju jedne druge beleške autorstvo dela hronike do događaja iz 864. s više se sigurnosti može pripisati Rudolfu od Fulde, čiji se rukopis, koji je u međuvremenu izgubljen, spominje u nezavisnim izvorima, a ostavio je traga i u rukopisnoj predaji. Neki naučnici veruju da je celo delo sakupio na jedno mesto neki nepoznati priređivač tek u 870-im godinama. Takođe je izneta teza da je događaje nakon 864. godine opisao Meinhard, no o ovom nastavljaču Rudolfovog rada ne zna se gotovo ništa. No, već nakon događaja iz 863. godine tri grupe rukopisa Anala (prema Kurzeu), odnosno dve grupe rukopisa (prema Hellmanu) razdvajaju se u dve različite verzije, koje se u mnogo čemu ipak preklapaju i u kojima se Rudolfovo delo nastavlja do 882. (ili do 887), odnosno do 896. (ili 901). Dva navodno glavna produžetka nazvana su "produžetkom iz Mainza" i "produžetkom iz Bavarske". Verzija iz Mainza pokazuje jaku povezanost s krugom oko Liutbertom, biskupom Mainza i pisana je iz frakonijske perspektive te naklonjena Liutbertu i kraljevima kojima je služio. Bavarski je produžetak verovatno napisan u Regensburgu do događaja iz 896. godine, a kasniji su događaji obrađeni u Niederalteichu.

Izvori 
Za razdoblje od 714. do 830. ova se hronika najviše oslanja na Anale franačkog kraljevstva (741–829) i na Lorške anale (703–803, uključujući i nastavljače). Događaje nakon tog datuma Fuldenski anali opisuju uglavnom nezavisno od drugih izvora.

Sadržina 
Među opisanim događajima nalazi se smrt Ludovika Pobožnog i potonja podela Franačkog carstva na tri dela po Verdenskom sporazumu. Nakon 860. hronika se uglavnom bavi događajima u istočnoj Franačkoj te njenim kraljem Ludvigom Nemačkim i njegovim sinovima. Takođe detaljno opisuje vikinške pljačkaške pohode na Franačku počev od 845. godine. Među drugim spomenutim događajima nalaze se razna "čudesa" kao što su komete, zemljotresi i epidemije. Hronika se završava opisom događaja iz 901. godine, godinu dana nakon stupanja na presto Ludviga Deteta.

Značaj 
Zajedno s Bertinskim analima, koji opisuju isto razdoblje iz perspektive Zapadne Franačke, Fuldenski anali predstavljaju prvorazredni istorijski izvor za karolinško razdoblje u 9. veku.

Litreratura 
The Annals of Fulda. Ninth-century Histories 2, trans. and annotated by Timothy Reuter (Manchester Medieval Sources series, Manchester, 1991), 1–14.
Catholic Encyclopedia, s.v. "Rudolf of Fulda."

Karolinška historiografija
Knjige 9. vijeka
Franačka
Latinska književnost
Authority control 2